બાહુબલીના ડાયરેક્ટર એસ એસ રાજામૌલીનો પરિવાર કોરોનામાં પટકાયો | નવગુજરાત સમય
30-07-2020 11:28 AM
બચ્ચન પરિવાર બાદ બીજો સેલેબ પરિવાર કોરોનાની લપેટમાં આવ્યો
બોલીવૂડ ફિલ્મ બાહુબલીના ડાયરેક્ટર એસ એસ રાજામૌલીનો સમગ્ર પરિવાર કોરોનામાં પટકાયો છે. સમગ્ર પરિવારનો કોરોના રિપોર્ટ પોઝિટિવ આવ્યો હોવાનું રાજામૌલીએ ટ્વીટ કરીને જણાવ્યું હતું. આમ બોલીવૂડમાં બચ્ચન પરિવાર બાદ રાજામૌલી બીજા સેલિબ્રિટી છે જેમનો પરિવાર કોરોનાની લપેટમાં આવી ગયો છે.
રાજામૌલીએ ટ્વીટ કરીને જણાવ્યું કે તેમના પરિવારના સભ્યોને થોડા દિવસથી ઝીણો તાવ આવતો હતો અને તમામ લોકોએ કોવિડ 19 રિપોર્ટ કરાવ્યો હતો. રાજમૌલીએ એ પણ જણાવ્યું કે કોરોના રિપોર્ટ પોઝિટિવ આવતા પરિવારના તમામ લોકો ડોક્ટરની સલાહ મુજબ ઘરમાં જ હોમ ક્વોરન્ટાઈન થયા છે.
ડાયરેક્ટરે અન્ય એક ટ્વીટમાં જણાવ્યું કે તેઓ કોરોનાની સામે લડી રહ્યા છે અને સકારાત્મક છે. સ્વસ્થ થવાની રાહ જોઈ રહ્યા છે તેમજ એન્ટીબોડી ડેવલપ થયા બાદ સમગ્ર પરિવાર પ્લાઝમા પણ ડોનેટ કરશે. આ ટ્વીટ સાથે તેમણે બાઈસેપ્સની ઈમોજી પણ મૂકી બાહુબલી અંદાજ બતાવ્યો હતો.
એસ એસ રાજામૌલીના પરિવારમાં કોરોનાનું સંક્રમણ થયું હોવાના અહેવાલને પગલે તમામ ફેન્સ અને તેમના નજીકના લોકો તેમને જલ્દી સ્વસ્થ થવાની કામના કરતા સંદેશ પાઠવી રહ્યા છે. રાજામૌલીના પરિવારમાં તેમના પત્ની રમા રાજામૌલી ઉપરાંત બે બાળકો પણ છે. ઘણા લોકોએ તેમના પિતા વિજયેન્દ્ર પ્રસાદ અંગે પણ ચિંતા વ્યક્ત કરી હતી કારણ કે તેઓ 78 વર્ષના છે.
રાજામૌલીના પિતાએ જ બાહુબલીની પટકથા લખી હતી અને હવે તેઓ આગામી ફિલ્મ ‘RRR’ની પણ પટકથા લખી રહ્યા છે. આ ફિલ્મ સ્વતંત્રા સંગ્રામમાં કોમારમ ભીમ તેમજ અલ્લૂરી સીતારામ રાજૂ જેવા આદિવાસી ખેડૂત નેતાઓના સંઘર્ષ પર આધારિત છે. આ પ્રોજેક્ટમાં જૂનિયર એનટી રામારાવ, રામ ચરણની સાથે બોલીવૂડ એક્ટર અજય દેવગણ તેમજ આલિયા ભટ્ટ પણ હોવાની ચર્ચા છે.
નેહા મહેતા ‘તારક મહેતા કા ઉલ્ટા ચશ્મા’ શો છોડશે?
સંજય બન્યો અધીરા
ગુરુદત્તની બાયોપિક ‘પ્યાસા’ બનશે